b'\n_START_ARTICLE_\nSalto de Rold\xc3\xa1n\n_START_PARAGRAPH_\nEl Salto de Rold\xc3\xa1n \xc3\xa9s una formaci\xc3\xb3 rocosa situada al nord de la ciutat d\'Osca, formada per dues grans penyes (o mallos, com es coneixen a la zona), anomenades "de San Miguel" (1.126 m), a l\'oest, i "de Am\xc3\xa1n" (1.121 m), a l\'est, que reben popularment els noms de "Sen" i "Men", respectivament. Entre les dues penyes, flueix el riu Flumen en direcci\xc3\xb3 sud, el qual fa de l\xc3\xadmit entre els municipis de Nueno i Loporzano en aquest indret. A la banda de la penya de San Miguel, hi ha un pic secundari, de 1.036 m, anomenat "pico del Fraile". El Salto de Rold\xc3\xa1n forma part de les anomenades "sierras exteriores", que delimiten la frontera nord de la Foia d\'Osca, i es troba a l\'extrem occidental del Parque Natural de la Sierra y Ca\xc3\xb1ones de Guara. S\'hi poden veure restes de les fortificacions medievals amb qu\xc3\xa8 foren protegides i fortificades, primer pels musulmans i despr\xc3\xa9s pels cristians que dominaren Osca.\n_START_SECTION_\nLlegenda\n_START_PARAGRAPH_\nL\'any 778, el cavaller Rotll\xc3\xa0, protagonista de la Can\xc3\xa7\xc3\xb3 de Rotll\xc3\xa0, nebot de Carlemany, fuig a cavall, de tornada a Fran\xc3\xa7a, despr\xc3\xa9s d\'una expedici\xc3\xb3 fallida contra la ciutat musulmana de Saraqusta (Saragossa). Perseguit pels seus enemics, en arribar a la penya d\'Am\xc3\xa1n, realitza un prodigi\xc3\xb3s salt envers la penya de San Miguel, deixant els enemics enrere; el seu cavall, per\xc3\xb2, mor a causa del gran esfor\xc3\xa7. Hom diu que les petjades deixades pels cascos de l\'animal s\xc3\xb3n encara visibles avui dia._NEWLINE_Aquest escenari i la seva llegenda adquiriren gran notorietat i, segons algunes fonts, les penyes estan fins i tot representades a l\'escut de la ciutat d\'Osca.'